# 

# ΑΝΑΡΤΗΤΕΟ ΣΤΟ ΔΙΑΔΙΚΤΥΟ

# ΕΛΛΗΝΙΚΗ ΔΗΜΟΚΡΑΤΙΑ

**ΝΟΜΟΣ ΗΛΕΙΑΣ**

**ΔΗΜΟΣ ΗΛΙΔΑΣ**

**ΟΙΚΟΝΟΜΙΚΗ ΕΠΙΤΡΟΠΗ**

**Αριθμός Απόφασης 349/2011**

ΑΠΟΣΠΑΣΜΑ

Από το Πρακτικό 23/23-12-2011 της συνεδρίασης της Οικονομικής Επιτροπής του Δήμου Ήλιδας.

**ΘΕΜΑ: Σύνταξη προϋπολογισμού οικονομικού έτους 2012.**

Στην Αμαλιάδα, σήμερα 23-12-2011, ημέρα Παρασκευή και ώρα 11:00π.μ. στο Δημοτικό Κατάστημα του Δήμου Ήλιδας, συνήλθε σε τακτική συνεδρίαση η Οικονομική Επιτροπή, ύστερα από τη με αριθμό 43809/23/19-12-2011 έγγραφη πρόσκληση του Προέδρου, που εκδόθηκε και επιδόθηκε νόμιμα στα μέλη της, σύμφωνα με το άρθρο 75 του Ν.3852/10.

Στη συνεδρίαση αυτή ήταν:

**ΠΑΡΟΝΤΕΣ ΑΠΟΝΤΕΣ**

1. Ζαχαρόπουλος Βασίλειος – Πρόεδρος 1. Μπιλίρης Νικόλαος – Μέλος
2. Χριστόπουλος Ιωάννης – Αντιπρόεδρος
3. Δούλος Παντελής - Μέλος
4. Νικολόπουλος Χρήστος – Μέλος
5. Ντάνασης Χαράλαμπος – Μέλος
6. Παπαδάτος Πέτρος – Μέλος
7. Προκόπης Πέτρος – Μέλος
8. Παναγιωτάρας Παναγιώτης - Μέλος

Αφού διαπιστώθηκε ότι υπάρχει νόμιμη απαρτία, δεδομένου ότι σε σύνολο εννέα (9) μελών βρέθηκαν παρόντα οχτώ (8) μέλη και απόντα ένα (1) μέλος, ο Πρόεδρος κ. Βασίλειος Ζαχαρόπουλος κήρυξε την έναρξη της συνεδρίασης. Τα πρακτικά τηρήθηκαν από το δημοτικό υπάλληλο κ. Ρούτση Χρήστο.

**. . . . . . . .**

Στη συνέχεια της συνεδρίασης ο Πρόεδρος εισηγούμενος το 1ο θέμα της ημερήσιας διάταξης ανέφερε τα εξής:

Σύμφωνα με το άρθρο 72 παράγραφο 1 περίπτωση α του Νόμου 3852/2010, τα άρθρα 155,156,157,158 του Ν 3463/2006 και την αρ.πρωτ:50698/2-12-2011 απόφαση υπουργού Εσωτερικών, περί κατάρτισης προϋπολογισμού οικονομικού έτους 2012, προβήκαμε στην κατάρτιση του σχεδίου προϋπολογισμού του οικονομικού έτους 2012. Στον υπό σύνταξη προϋπολογισμό γίνεται προσπάθεια για την πραγματική εμφάνιση των εσόδων και των εξόδων, στους αντίστοιχους κωδικούς αριθμούς. Λαμβάνονται υπόψη όλα τα θεσμοθετημένα έσοδα, από εισοδήματα , από ανταποδοτικά τέλη, από φόρους τέλη και δικαιώματα και δυνητικά τέλη που τυχόν έχουν επιβληθεί και λοιπά τακτικά έσοδα. Ως προς τα έκτακτα έσοδα και δη αυτά που αφορούν χρηματοδοτήσεις έργων, έχουν εγγραφεί μόνο αυτά, που έχουν εγκεκριμένες χρηματοδοτήσεις. Ως προς το σκέλος των δαπανών, περιλαμβάνονται οι κατά το νόμο υποχρεωτικές δαπάνες ,τα συνεχιζόμενα έργα και όλες γενικά οι υποχρεώσεις του Δήμου, καθώς και το τεχνικό πρόγραμμα για την εκτέλεσης έργων, εκπόνησης μελετών , δαπάνες προμηθειών, εργασιών κλπ και οι εγκεκριμένες χρηματοδοτήσεις τους από διάφορους πόρους ή από ίδια έσοδα. Τα στοιχεία για την σύνταξη του σχεδίου αυτού, αντλήθηκαν από τα απολογιστικά στοιχεία του προϋπολογισμού του οικονομικού έτους 2011 του Δήμου. Επίσης ελήφθησαν στοιχεία από τη Διεύθυνση Τεχνικών Υπηρεσιών και Περιβάλλοντος, όσον αφορά τα υπόλοιπα των εκτελεστέων έργων, μελετών, εργασιών και προμηθειών. Από το Γραφείο Σχεδιασμού Προγραμματισμού και Ανάπτυξης, δόθηκαν στοιχεία για τα υπό εκτέλεση έργα και εργασίες με τις αντίστοιχες πηγές χρηματοδότησής τους. Από τις υπόλοιπες Διευθύνσεις τα αιτήματα δαπανών τους για το επόμενο έτος μέρος των οποίων συμπεριλαμβάνεται στο ετήσιο πρόγραμμα δράσης του Δήμου. Τυχών αποκλίσεις εισπράξεων ή πληρωμών, ή δημιουργίας νέων ΚΑΕ σε προτεινόμενες εισπράξεις και πληρωμές για το οικονομικό έτος 2012, οφείλονται είτε σε κάποια νέα πρόβλεψη για αυξήσεις ή μειώσεις των ΚΑ οπότε και θα αιτιολογούνται λεπτομερώς στην παρούσα έκθεση, είτε σε νέες αρμοδιότητες, από την εφαρμογή του προγράμματος «Καλλικράτης». Αναλυτικά, αφού συλλέξαμε όλα τα απαραίτητα στοιχεία και λάβαμε υπόψη όλες τις κείμενες διατάξεις, τα έσοδα και τα έξοδα που πραγματοποιήθηκαν μέχρι 15/11/2011, υποβάλλουμε προς έγκριση το συνημμένο ισοσκελισμένο σχέδιο προϋπολογισμού, οικονομικού έτους 2012 στο Δημοτικό Συμβούλιο.

Το Δημοτικό Συμβούλιο Ήλιδας με την υπ’ αριθμ. 550/19-12-2011 απόφασή του, ψήφισε το Τεχνικό Πρόγραμμα. Το Τεχνικό Πρόγραμμα αποτελεί αναπόσπαστο μέρος του Ετήσιου Προγράμματος Δράσης. Η Εκτελεστική Επιτροπή του Δήμου, που αποτελείται από το Δήμαρχο και τους Αντιδημάρχους, με την υπ’ αριθμ. 8/2011 απόφασή της κατάρτισε το προσχέδιο του προϋπολογισμού του οικονομικού έτους 2012 και το Ετήσιο Πρόγραμμα Δράσης, μετά από συγκέντρωση και αξιολόγηση των προτάσεων των υπηρεσιών του Δήμου, σύμφωνα με το άρθρο 63 του Ν. 3852/2010, τα οποία κατέθεσε στην Οικονομική Επιτροπή του Δήμου.

Λαμβάνοντας υπόψη όλα τα παραπάνω πρέπει να προβούμε στη σύνταξη του σχεδίου προϋπολογισμού του Δήμου Ήλιδας για το έτος 2011 και στη συνέχεια να το υποβάλλουμε στο Δημοτικό Συμβούλιο προς ψήφιση.

Τα μέλη της Οικονομικής Επιτροπής κ.κ. Χριστόπουλος Ιωάννης και Παναγιωτάρας Παναγιώτης ψηφίζουν αρνητικά και διατυπώνουν την επιφύλαξη να τοποθετηθούν κατά τη ψήφιση του προϋπολογισμού στο Δημοτικό Συμβούλιο.

Η Οικονομική επιτροπή αφού άκουσε τον Πρόεδρο και έλαβε υπόψη της

- την περίπτ. α’ της παρ.1 του άρθρου 72 του Ν.3852/2010

- τις παρ. 1-8 του άρθρου 266 και τις παρ.1-2 του άρθρου 267 του Ν.3852/2010

- την υπ’ αριθ. 8/2011 απόφαση της Εκτελεστικής Επιτροπής με την οποία εισηγήθηκε το προσχέδιο του προϋπολογισμού στην Οικονομική Επιτροπή

ΑΠΟΦΑΣΙΖΕΙ ΚΑΤΑ ΠΛΕΙΟΨΗΦΙΑ

Α). Τη σύνταξη του σχεδίου προϋπολογισμού για το έτος 2012, όπως εμφανίζεται στο συνημμένο σχέδιο το οποίο αποτελεί αναπόσπαστο μέρος της απόφασης και την υποβολή αυτού, με πλήρη αιτιολόγηση κάθε εγγραφής, στο Δημοτικό Συμβούλιο για τη σχετική ψήφιση του.

Β). Η παρούσα απόφαση θα υποβληθεί για τον απαιτούμενο έλεγχο νομιμότητας.

# Η απόφαση αυτή πήρε αύξοντα αριθμό 349/2011

**. . . . . . . .**

Μετά την εξάντληση των θεμάτων λύθηκε η σημερινή συνεδρίαση.

Κατόπιν συντάχθηκε το πρακτικό αυτό και υπογράφηκε όπως παρακάτω:

**Ο ΠΡΟΕΔΡΟΣ ΤΑ ΜΕΛΗ**

ΑΚΡΙΒΕΣ ΑΝΤΙΓΡΑΦΟ

Αμαλιάδα 27-12-2011

**Ο ΠΡΟΕΔΡΟΣ**

**Βασίλειος Ζαχαρόπουλος**